Kristbjörg Ólafsdóttir sér um Litla föndurhornið á Vísi . Vísir / Samsett Þið munið eftir kassanum sem ég sýndi ykkur í síðustu viku , borðskreytingunni ? Sko , ég vissi það , ég er ógleymanleg . Ég veit að grasker eru ekki beint það fyrsta sem Íslendingum dettur í hug þegar þeir hugsa um haustið . Flestir myndu ábyggilega nefna fallegu haustlitina . Pabbi , fjárbóndinn sjálfur , segði göngur og réttir og svo framvegis . En ég horfi mikið á Youtube og hjá bandarísku föndurvinkonunum mínum þá er allt fljótandi í graskerum á haustin og ég smitaðist og ákvað að gera grasker . Það fyrsta sem ég gerði var að finna nokkra efnisbúta í haustlitunum og klippa út nokkra mismunandi stóra hringi . Það er vegna þess að ég vildi að graskerin mín væru mismunandi að stærð . Ég tók nál og tvinna , þræddi nálina , batt hnút á endann á tvinnanum og fór eftir brúninni á hringnum með því að fara upp og niður í gegnum efnið . Ég keypti ódýrasta koddann sem ég fann og klippti gat á hann , börnin mín trúðu varla sínum eigin augum þegar þau sáu mömmu sína eyðileggja nýja koddann . Ég setti smá af fyllingunni úr koddanum í miðjuna á hringnum og togaði í spottann þannig að efnið dróst saman . Þá var ég komin með hálfgerðan bolta , sem var ekki beint graskerslegur . Ég þræddi nálina aftur , batt hnút á endann tvinnanum og stakk honum í miðjuna á boltanum , þar sem samskeytin á efninu voru , og alveg í gegn . Ég stakk svo nálinni aftur niður á sama stað þannig að tvinninn bjó til dæld í boltann , ég vona að þið fattið þessar útskýringar . Ég endurtók þetta nokkrum sinnum eða þangað til að boltinn var farinn að líkjast graskeri . Til að gera dældirnar ennþá meira áberandi þá fór ég yfir þær með þunnu reipi sem ég festi með heitu lími . Nú var komið að því að skreyta graskerin . Ég fór út og náði mér í nokkrar greinar sem ég klippti til og ég átti nokkur laufblöð í blómapokanum mínum . Já , ég er með blómapoka . Hvað get ég sagt ? Ég er föndrari , og föndrarar þurfa að eiga lager . Ég átti líka þetta ótrúlega sniðuga … ég veit eiginlega ekki hvað ég get kallað þetta , en þetta lítur út eins og reipi en er með vír þannig að það er hægt að beygja þetta til og frá . Ég tók það sem sagt og vafði því nokkrum sinnum utan um penna til að fá þetta líktist gormi . Svo sótti ég límbyssuna mína , og festi greinastubbana , laufblöðin og gormana í miðjuna á graskerinu . Færum okkur núna yfir á kassann sjálfan . Leiðbeiningarnar fyrir hann birtust í síðustu viku hér á Vísi . Ég skar til froðuplastbút sem var aðeins minni en kassinn . Ég setti efni í kassann þannig að froðuplastbúturinn myndi ekki sjást í gegnum rifurnar . Ofan á setti ég svo gervimosa . ég límdi hann ekki niður vegna þess að ég ætla að skipta skreytingunni út eftir því sem árstíðirnar breytast , nokkur gerviepli og auðvitað graskerin mín . Ég notaði svo litla ljósaseríu til að setja punktinn yfir i-ið . Kemur vel út ekki satt ? Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .